ଭେକୁରୋନିଅମ ବ୍ରୋମାଇଡ

ଭେକୁରୋନିଅମ ବ୍ରୋମାଇଡ (ଇଂରାଜୀ ଭାଷାରେ Vecuronium bromide, ବିକ୍ରୟ ନାମ ନରକ୍ୟୁରନ/Norcuron) ଏକ ଔଷଧ ଯାହା ମେକାନିକାଲ ଭେଣ୍ଟିଲେସନ (mechanical ventilation) ଓ ଅପରେଶନ ସମୟରେ କଙ୍କାଳୀୟ ମାଂସପେଶୀର ଶିଥିଳତା (skeletal muscle relaxation) ଆଣିବା ନିମନ୍ତେ ଶାରୀରିକ ନିଶ୍ଚେତନ (general anesthesia) ସମୟରେ ଦିଆଯାଏ ।  ଏଣ୍ଡୋଟ୍ରାକିଆଲ ଇନଟ୍ୟୁବେସନ କରିବା ପୂର୍ବରୁ ଏହା ଦିଆଯାଇପାରେ କିନ୍ତୁ ଅତି ଶୀଘ୍ର ଆବଶ୍ୟକତା ଥିଲେ ସକ୍ସାମେଥୋନିଅମ ଅଧିକ ପସନ୍ଦ‌ଯୋଗ୍ୟ । ଏହା ଶିରାଭ୍ୟନ୍ତରରେ ଇଞ୍ଜେକସନ (injection into a vein) ଆକାରରେ ଦିଆଯାଏ । ଚାରି ମିନିଟ ମଧ୍ୟରେ ଏହାର ପ୍ରଭାବ ଆରମ୍ଭ ହୋଇ ପ୍ରାୟ ଏକ ଘଣ୍ଟା ପର୍ଯ୍ୟନ୍ତ ରହେ ।

ଭେକୁରୋନିଅମ ବ୍ରୋମାଇଡର ପାର୍ଶ୍ୱ ପ୍ରତିକ୍ରିୟାରେ ନିମ୍ନ ରକ୍ତଚାପ (low blood pressure) ଓ ଦୀର୍ଘକାଳୀନ ପକ୍ଷାଘାତ (paralysis) ହୋଇପାରେ । ଏହାର ଆଲର୍ଜି (Allergic reactions) କ୍ୱଚିତ୍ ହୁଏ ।ଗର୍ଭାବସ୍ଥାରେ ଶିଶୁପ୍ରତି ଏହାର ନିରାପତ୍ତା ବିଷୟ ସ୍ପଷ୍ଟ ହୋଇନାହିଁ ।  ଏହା ନନ୍‌-ଡିପୋଲାରାଇଜିଙ୍ଗ (non-depolarizing) ଟାଇପର ନିଉରୋମସ୍କୁଲାର ବ୍ଲକର (neuromuscular-blocker) ଔଷଧ । କଙ୍କାଳୀୟ ମାଂସପେଶୀ (skeletal muscles) ଉପରେ ଆସେଟାଇଲକୋଲିନର (acetylcholine) ପ୍ରଭାବକୁ ଅବରୋଧ କରିଦିଏ ।

ସନ ୧୯୮୪ରେ ଭେକୁରୋନିଅମ ଡାକ୍ତରୀ ବ୍ୟବ‌ହାର ନିମନ୍ତେ ସ୍ୱୀକୃତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ (World Health Organization's List of Essential Medicines) ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ (health system) ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଭେକୁରୋନିଅମ ଜେନେରିକ ନାମରେ (generic medication) ବିକ୍ରୟ ହୁଏ ।  ଯୁକ୍ତରାଷ୍ଟ୍ର ଆମେରିକାରେ ଏହାର ଏକ ଡୋଜର ମୂଲ୍ୟ ୨୫ ଆମେରିକୀୟ ଡଲାରରୁ କମ୍ । ଏହାର ପ୍ରଭାବକୁ ପ୍ରତ୍ୟାବର୍ତ୍ତନ କରିବା ନିମନ୍ତେ ନିଓସ୍ଟିଗମିନ (neostigmine) ଓ ଆଟ୍ରୋପିନ ଆବଶ୍ୟକ ହୁଏ ।

 ଆଧାର